Uss/Poesias – Jetzt/Gedichte da Hendri Spescha

lq

A chaschun dal 70avel anniversari da Hendri Spescha (1928-1982) cumpara la fin da november cudesch “Uss/poesias – Jetzt/Gedichte”. Questa publicaziun dal poet sursilvan, che po vegnir retratga a partir da l’emna proxima en las librarias, cumpiglia per l’emprima giada ina schelta cumplessiva da l’ovra lirica ch’è stada dapi intgins onns bunamain dal tut exausta.
Uss è ella puspè accessibla, e quai, cun la versiun tudestga dad Iso Camartin e Flurin Spescha, er ad in public da lingua tudestga. Hendri Spescha, anteriur secretari da la Lia Rumantscha, vala sco in dals pli impurtants poets sursilvans da la segunda mesadad da quest tschientaner. Sias poesias sa caracteriseschan atras lur stil laconic e condensà e descrivan senza firlefanza ed a moda persunala e directa ils auts ed ils bass da l’existenza umana.
Venderdi proxim, ils 27 da november a las 20.00 vegn il cudesch preschentà en il rom d’ina vernissascha tar la Amedes Druck SA. Suenter in’introducziun da Bernard Cathomas, directur da la Pro Helvetia, vegnan Ursin Cadisch e Jaap Achterberg, accumpagnads dal Calamus Trio da Hendri Spescha.
Tar la Amedes Druck SA a Domat arriv’ins via la sortida da Favugn. La stamparia sa chatta davos il deposit da la Calanda Haldengut. Annunzias vegnan prendidas encunter sut il numer 081/250 05 55.